P. Hrušovský, podpredseda NR SR: (2001-12-07):
Pani poslankyňa Rusnáková je ďalšou v poradí prihlásenou do rozpravy. Máte slovo, pani poslankyňa. E. Rusnáková, poslankyňa: Vážení kolegovia, siedmi poslední statoční, vážený pán podpredseda, vážená pani ministerka, dovoľte mi vystúpiť v rozprave s troma pozmeňujúcimi návrhmi a s mojím stanoviskom ku kapitole ministerstva školstva, ku kapitole Slovenskej akadémie vied, ale aj krajských úradov, pretože v kapitole krajských úradov je značná položka, ktorá sa týka škôl a školských zariadení. Na začiatok mi dovoľte povedať, že navrhujem osobitne hlasovať o všetkých bodoch, ktoré sa týkajú návrhov výboru pre vzdelanie, vedu, mládež a šport, ktoré sa nachádzajú v spoločnej správe, a o všetkých návrhoch, ktoré sa týkajú kapitoly ministerstva školstva alebo krajských úradov, alebo Akadémie vied, ktoré následne vyplynú z rozpravy. Môj prvý pozmeňujúci návrh sa týka rozpočtovej kapitoly Krajského úradu v Žiline v odvetví 40 Školstvo. Návrh má viac-menej technický charakter, ide o presun prostriedkov, ktoré nikomu ani neodoberajú, nikomu ani nedávajú navyše peniaze, pretože ide o samotnú rozpočtovú kapitolu Krajského úradu v Žiline, kde presúvame alebo meníme dve položky navzájom medzi sebou tak, že ten rozdiel je následne nulový. Návrh na zmenu úzko súvisí s procesom združovania stredných škôl, stredných odborných škôl, stredných odborných učilíšť v školskom roku 2001/2002 a týka sa zabezpečenia finančných prostriedkov formou presunu zo záväzného ukazovateľa združených škôl na záväzný ukazovateľ SOU a stredísk praktického vyučovania v rámci návrhu rozpočtu kapitoly Krajského úradu v Žiline na rok 2002. Tento spôsob nezakladá nárok na zvýšenie finančných prostriedkov pri odvetví 40 Školstvo nad rámec návrhu rozpočtu kapitoly. Konkrétny návrh teda znie, aby sme v kapitole Krajského úradu Žilina pod písmenom D Účelové prostriedky zmenili čísla takto: vládny návrh rozpočtu na rok 2002 – budem hovoriť v tisíckach – 3 851 302, z toho SOU a SPV 414 967 korún, združené školy 142 567 korún. Návrh na zmenu v rozpočtovej kapitole na rok 2002: 3 851 302, z toho SOU a SPV 440 806, združené školy 116 728. Opakujem, čísla sú v tisíckach. Z uvedenej tabuľky vidieť zníženie rozpočtovaných prostriedkov pre združené školy o 25 839 korún, v tisíckach, a následné zvýšenie prostriedkov štátneho rozpočtu pre SOU a SPV o tú istú sumu, to znamená o 25 839 000 korún. Tento navrhovaný presun súvisí s tým, že v príslušnom kraji bol návrh v rámci racionalizácie, najmä stredných škôl, vytvoriť 6 združených škôl, ale po rokovaniach s ministerstvom školstva príslušný krajský úrad dostal súhlas len na 4 združené školy, to znamená, že nárok na finančné prostriedky pre združené školy bude nižší, a preto tento rozdiel navrhujem preniesť do ďalšieho riadka, to znamená zvýšiť o túto sumu financie pre SOU a SPV toho istého úradu. Môj druhý poslanecký návrh sa týka zabezpečenia zvýšenia kapitálových transferov pre krajské úrady vcelku, pre všetky. Odporúčam viazať kapitálové výdavky u bývalých zriaďovateľov stredných odborných učilíšť a stredísk praktického vyučovania takto: ministerstvo hospodárstva 40 mil. korún, ministerstvo pôdohospodárstva 58 mil. korún, ministerstvo výstavby a regionálneho rozvoja 3 mil. korún, v celkovej výške 101 mil. korún. Nadväzne na uvedené žiadam zvýšiť kapitálové transfery pre jednotlivé krajské úrady na nákup strojov a zariadení a na riešenie havarijných stavov budov takto: Krajský úrad Bratislava 11 mil. korún, Trnava 12 mil. korún, Trenčín 12 mil. korún, Nitra 11 mil. korún, Žilina 13 mil. korún, Banská Bystrica 13 mil. korún, Prešov 15 mil. korún, Košice 14 mil. korún. Svoj návrh zdôvodňujem skutočnosťou, že prostriedky z bývalého zriaďovateľa, to znamená z ministerstva hospodárstva, pôdohospodárstva, výstavby, ale aj dopravy neprešli v takom rozsahu, ako mali prejsť zo zriaďovateľa na príslušný krajský úrad. Pri diskusii vo výbore pre vzdelanie, keďže sme ešte nemali k dispozícii definitívne stanoviská ani ministerstva financií, ani ministerstva školstva, o aký rozsah prostriedkov ide, po vzájomnej konzultácii skutočne došlo k uznaniu tej situácie, že tým, že neboli delimitované všetky kapitálové prostriedky z bývalých zriaďovateľov na krajské úrady, by mohlo dôjsť k ochudobneniu školstva v rámci krajských úradov, a to o 101 mil. korún. Z tejto sumy sú vyňaté dve stredné odborné učilištia, a to SOU železničné vo Zvolene a v Čiernej nad Tisou, ktoré neprešli pod krajské úrady, a teda sú naďalej pod ministerstvom dopravy, pôšt a telekomunikácii. Teda stredné odborné učilištia dostali kapitálové výdavky vo výške 65 % objemu rozpočtovaného v roku 2001, a aby sa táto situácia zmenila, navrhujem úpravu, ktorú som cteným poslancom predostrela. Nejde teda o nejaké zvyšovanie, ktoré by bolo súviselo s obvyklým zvyšovaním, ktoré robia poslanci, to znamená, že sa snažia dať navyše v jednotlivých kapitolách tým oblastiam, ktoré zastupujú. Tu ide len o to, aby príslušné krajské úrady mali naozaj delimitované všetky prostriedky z bývalého zriaďovateľa. Čiže aby dostali to, čo dostať majú. Môj ďalší návrh sa týka štátneho rozpočtu v oblasti vodohospodárstva a ministerstva životného prostredia. Týka sa regionálneho projektu, ale projektu, ktorý má dosah, samozrejme, aj na zámery vlády. V zmysle časti C.2 bod č. 3 návrhu na zníženie výdavkov kapitol spoločnej správy, kde Výbor Národnej rady Slovenskej republiky pre financie, rozpočet a menu navrhuje znížiť v registri investícií Ministerstva financií Slovenskej republiky súbor Menovitý zoznam individuálnej výstavby, príloha k tabuľke č. 8 pod č. 27120, znížiť plánovaných 66,5 mil. korún na projektovú prípravu vodohospodárskeho diela Slatinka na 6 mil. korún, presunúť z plánovaných 66,5 mil. Sk projektová príprava vodného diela Slatinka 60,5 mil. korún na projekt výstavby čističky odpadových vôd Lučenec, intenzifikácia a rozšírenie čistiarne odpadových vôd na rok 2002. Projekt výstavby čističky odpadových vôd Lučenec navrhujem zaradiť ako samostatnú položku účelovo viazanú do kapitoly Ministerstva pôdohospodárstva Slovenskej republiky, kód 01005 Zásobovanie pitnou vodou a odkanalizovanie, a sumu 839 500 000 korún zvýšiť na 900 mil. korún. Celkový náklad stavby projektu výstavby čističky odpadových vôd Lučenec činí 210 mil. korún, z uvedenej sumy je 80 mil. z fondu PHARE, 30 mil. je z úverových zdrojov, ktoré na seba zobralo mesto Lučenec, 3,74 mil. prebrala z úverových zdrojov na seba obec Vidiná, ktorá je tiež účastníkom stavby. Zvyšok, približne 100 mil. korún, je potrebné zabezpečiť z iných zdrojov a som presvedčená, že teda časť z tejto sumy by mala byť krytá zo štátneho rozpočtu najmä vzhľadom na to, že vláda Slovenskej republiky sa zaviazala kofinancovať veľké projekty Európskej únie, ktoré podporujú napríklad aj takéto aktivity. Vzhľadom na to, že je známe, že práve Slovensko zo všetkých kandidátskych krajín pre vstup do Európskej únie využíva tieto fondy najmenej. Tento projekt umožňuje aktívny prístup zo strany Slovenska. Zmluva o výstavbe bola podpísaná pánom Walterom Rochelom, Úradom vlády, STVAK-om Banská Bystrica a mestom Lučenec. Z potrebných 100 mil. korún by sa 60,5 mil. zabezpečilo zo štátneho rozpočtu. Upozorňujem, že ak by sme túto sumu nevyčlenili, potom nemôžeme použiť ani prostriedky z fondu PHARE a jednoducho by sme ich museli vrátiť. Dovoľte mi súčasne povedať niekoľko veľmi stručných poznámok k štátnemu rozpočtu ako takému a vyjadriť sa len veľmi stručne k niektorým kapitolám alebo k niektorým návrhom poslancov, ktorí vystupovali predo mnou a dávali návrhy, ktoré sa týkali školstva. Náš výbor dal niekoľko pozmeňujúcich návrhov, ktoré, myslím si, sú v súlade jednak s programovým vyhlásením vlády, jednak s tými zámermi, ktoré náš výbor podporuje, ako analýza štátneho rozpočtu, myslím si, že je skutočne potrebné zvýšiť. Jedno z uznesení, ktoré náš výbor prijal, bolo uznesenie, že odporúčame vláde urobiť všetky kroky na to, aby bolo zabezpečené oddlženie školstva v roku 2001. Ja si uvedomujem, že v roku 2001 vzhľadom na neskorý, aj neskorý termín, ktorý už je, a vzhľadom na to, kedy bude štátny rozpočet schválený, je to krok ťažko realizovateľný. Chcem len podotknúť a dať do pozornosti členom vlády, že vzhľadom na záväzok vlády Slovenskej republiky voči samosprávnym orgánom v súvislosti s prechodom niektorých kompetencií v oblasti školstva je vhodné odovzdať školy a školské zariadenia nezadlžené, a preto navrhujeme riešiť problematiku neuhradených záväzkov v odvetví školstva k termínu 30. 6. 2002. Z ďalších návrhov, ktoré súvisia so zvýšením rozpočtu, dovoľte mi upozorniť na návrh, ktorý sa týka finančných prostriedkov na učebnice. V roku 2001 bola požiadavka škôl na učebnice v rozsahu 360 mil. korún, schválený rozpočet bol 213 mil. korún, to znamená, že percento realizácie potrebných učebníc je 59 až 60 % pri priemernej cene učebnice 43,30 Sk. Je potrebné povedať, že najmä v oblasti stredného odborného školstva je stav výmeny učebníc alebo nových učebníc veľmi zlý, a ak naozaj nechceme, aby učitelia na stredných odborných školách, stredných odborných učilištiach strácali čas tým, že budú žiakom diktovať poznámky, aby sa mali z čoho pripravovať, potom si musíme uvedomiť aj to, že časť hodiny, ktorá mohla byť hodinou tvorivou, sa premení na hodinu, keď sa diktujú poznámky. Myslím si, že koncepcia Milénium, ktorá bola prijatá v rezorte školstva, bola prijatá vládou, ale aj koncepcia rozvoja školstva vrátane vysokých škôl dáva silný dôraz najmä na podporu tvorivosti žiakov, podporu tvorivosti učiteľov. Aj z tohto pohľadu tá požiadavka na zvýšenie financií na vydávanie nových učebníc zo 70 mil. korún je úplne oprávnená. Súčasne by som chcela upriamiť pozornosť, veľmi stručne, aj na projekt Infovek, ktorý pri hlasovaní vo výbore pre financie ako gesčnom výbore k spoločnej správe, bohužiaľ, neprešiel len o jeden jediný hlas, to znamená, že ja tu cítim, rovnako ako vo výbore pre vzdelanie, aj u iných poslancov snahu chápať projekt Infovek veľmi pozitívne. Musím povedať, že samotná vláda k tomu pristúpila veľmi aktívne, to znamená z 200 mil. korún, ktoré boli na Infovek dané v minulom roku, tento rok vláda navrhuje 266 mil. Lenže je tu jeden problém, že z tejto sumy by sa dalo napojiť len nových 140 škôl. Ak hovoríme o tom a sme presvedčení o tom, že študent stojí menej ako nezamestnaný, potom robme všetko pre to v rámci prevencie už na školách, aby absolventi škôl odchádzali zo stredných škôl tak, že vedia pracovať s počítačom a nemusia sa hlásiť ako nezamestnaní na rekvalifikačné kurzy, kde sa rekvalifikujú na prácu s počítačom a kde sa veľmi často rekvalifikujú aj v oblasti cudzieho jazyka. Práca s počítačom by mala byť zručnosťou, ktorú žiak na strednej škole získa bez ohľadu na to, na akú strednú školu chodí. Som presvedčená o tom, že informačná spoločnosť vyžaduje ovládanie zručností, samozrejme, aj práce s počítačom, aj práce s novými technológiami, a preto považujem za zbytočné výdavky štátneho rozpočtu na rekvalifikácie na prácu s počítačom, urobme radšej všetko pre to, aby na školách bolo viacej počítačov, aby žiaci vedeli s počítačom pracovať a, chvalabohu, aby sa začali učiť pracovať s počítačom aj učitelia. Mnohí tí, ktorí sa zúčastňujú školení, kurzov, ktoré sa v rámci projektu Infovek uskutočňujú, hovoria, že práve tento projekt považujú za jeden najzmysluplnejší v rezorte školstva, ktorý im prináša na škole hmatateľné každodenné výsledky. Vedia to samotní žiaci, vedia to samotní učitelia. Ak teda hovoríme o tom, koľko nových škôl by sa mohlo napojiť v rámci tej sumy 400 mil., ktorú navrhuje náš výbor, tak potom treba povedať, že ide o štyristo škôl, ktoré budú môcť byť napojené. To bude ďalších niekoľko stoviek, tisícok žiakov, ktorí budú v tejto oblasti gramotní a ktorí si o to ľahšie nájdu prácu na trhu práce a ktorí sa o to ľahšie naozaj môžu zamestnať aj ako samostatne zárobkovo činné osoby. Chcela by som súčasne veľmi stručne povedať, že náš výbor – a som rada, že to našlo ohlas aj vo výbore pre financie – konštatoval, že Slovenská akadémia vied je položkou, kde chýba v rozpočte výdavkov kapitoly suma minimálne vo výške 167 mil. korún, a ak hovoríme o rozvoji vysokých škôl a o rozvoji vedy a výskumu, treba sa zamyslieť aj nad tým, že mzdové prostriedky týchto pracovníkov sú na takej úrovni, že vlastne nevedia zabezpečiť zákonné úpravy, ktoré vyplývajú pre nich zo zákona o verejnej službe. Chcela by som na tento moment upozorniť aj z toho dôvodu, že požadujeme výsledky od takej skupiny vedeckých pracovníkov, kde vlastne tie výdavky na vedu a techniku z HDP nám stagnujú alebo, dá sa povedať, sa znižujú. K návrhu, ktorý sa týka položky vysokých škôl, ten považujem naozaj za najdôležitejší. Náš výbor chápe túto položku ako prioritu a chápe aj to, že reforma vysokých škôl sa nedá robiť tak, že vyvíjame neustály tlak na to, aby bolo čo najviac vysokoškolských študentov, že rozmýšľame o spoplatnení štúdia, ale jednoducho, že súčasťou tej reformy vysokých škôl je aj kvalita výchovno-vzdelávacieho procesu a diskusia o tom, či majú mať fakulty právnu subjektivitu, alebo nie. A keďže naše vysoké školy majú európsky charakter, keďže sa veda a výskum presúvajú na pôdu vysokých škôl, samozrejme, s tým súvisí aj otázka zvýšenia finančných prostriedkov pre doktorandov, a to o 20 %, pretože sme presvedčení o tom, že je to najvyššia forma vzdelávania a zabezpečuje výchovu budúcich vysokoškolských učiteľov a vedcov. Je potrebné povedať, že tá 0,1 % HDP, o ktorom sme hovorili, že sa zvýši položka pre vysoké školy na reformu a rozvoj vysokých škôl, bola po vzájomnej diskusii aj s ministerstvom financií, aj medzi poslancami uznaná ako položka, ktorá bola poddimenzovaná, čiže ten nárast alebo ten deficit, ktorý sa prejavoval vo výške 212 mil. korún, je potrebné odstrániť a treba urobiť naozaj všetko pre to, aby Slovensko nebolo tou poslednou krajinou s krajinou OECD, ktoré dávajú najnižšie HDP na podporu vysokého školstva, a aby sa napriek tým zvyšujúcim výkonom vysokých škôl nemuselo hovoriť o tom, že Slovensko nebolo schopné dať ani len o to 0,1 % HDP viac, ale že to je vlastne len nárast o 0,08. Ale myslím si, že v tomto sme konsenzus našli a že ten rozpočet pre vysoké školy sa upraví. Chcela by som súčasne podotknúť, že sme podporovali, a teda naďalej podporujeme návrh na zvýšenie štipendií pre doktorandov a návrh na zvýšenie finančných prostriedkov na sociálne štipendiá a na podporu stravovania a ubytovania študentov. Dovoľte mi na záver povedať, že k tým pozmeňujúcim návrhom, ktoré predniesli niektorí poslanci, je nutné povedať tri veľmi stručné vety, t. j. prvá sa týka návrhu, ktorý požadoval znížiť na aplikovaný výskum a vývoj finančné prostriedky o 40 mil. Sk, s čím si ako predsedníčka výboru dovolím hlboko nesúhlasiť, pretože okrem toho, že tento návrh nepovažujem za dobrý, a ak chceme podporovať vedu a techniku, tak by som bola veľmi nerada, keby sa uberalo práve z tejto položky. Návrh sám osebe je formálne zle podaný, čiže myslím si, že nie je potrebné o ňom hlasovať. Druhý návrh, ktorý bol tiež podaný poslancom, bol návrh, aby sa táto položka presunula na podporu cestovného ruchu. Nebudem diskutovať o tom, či podporovať alebo nepodporovať cestovný ruch, ale, prosím, nie z položky vedy a výskumu. Ďalší návrh sa týkal horskej služby, kde sa navrhuje, aby sa výdavky na telovýchovu, šport, školstvo, podporu mládeže, kultúrne, zdravotnícke, sociálne, humanitárne a charitatívne účely rozšírili o položku podpora Horskej služby na Slovensku a podpora Tatranskej horskej služby, Štátnych lesov TANAP a sumu 550 mil. Sk znížiť o 10 mil. Sk, to znamená na sumu 540 mil. Sk. Ja len chcem, prosím, pred vaším rozhodovaním upozorniť na to, že podpora Horskej služby na Slovensku, ale nielen jej, ale všetkých horských služieb okrem Horskej služby TANAP, pretože tá je financovaná z rozpočtu ministerstva pôdohospodárstva, všetky sú zaradené v kapitole VPS a sú zaradené pod kódom programu 0260401 Podpora činnosti telovýchovných občianskych združení, kde je návrh na 15,5 mil. Sk. Chápem, že je potrebné Horskú službu riešiť. Všetci vieme, že sa pripravuje nový zákon o Horskej službe, ktorá by mala prejsť pod ministerstvo vnútra. Ja túto koncepciu schvaľujem, ale nemyslím si, že pred ňou by bolo dobré robiť takéto riešenia, že vytvoríme v štátnom rozpočte dve položky, jedna v rámci podpory činnosti telovýchovných občianskych združení, jedna v úplne inom oddiele VPS 08. A treba povedať aj to, že Horská služba na Slovensku má problémy, ktoré dokonca rieši finančná polícia. Ide o iné využitie finančných prostriedkov, ktoré dostali, ide o 4 mil. Sk, ktoré boli použité na iné účely, ako im to prikazoval štátny rozpočet. Tieto 4 mil. Sk boli použité na iné a finančná polícia, ktorá sa týmto prípadom zaoberala, povedala, že to podozrenie ministerstva školstva, ale aj výboru pre vzdelanie, ktorý o tom rokoval, bolo opodstatnené a finančné prostriedky treba do štátneho rozpočtu vrátiť. Vrátane pokuty dnes už ide o 7,2 mil. Sk. Čiže ja by som bola veľmi nerada, keby sme pridávali na položku, kde vlastne bolo evidentne dokázané, že práve toto občianske združenie by malo vracať peniaze do štátneho rozpočtu, lebo istú ich časť použilo na iné, dá sa povedať, možno až na obohatenie vlastného súkromného majetku. Vážené dámy, vážení páni, dovoľujem si teda uchádzať sa o vašu priazeň pri hlasovaní o pozmeňujúcich návrhoch výboru pre vzdelanie, aj o pozmeňujúcich návrhoch, ktoré som predostrela a ktoré som odovzdala spravodajcovi. Ďakujem pekne.